**Kwibuka 31: Abakozi ba Komisiyo y’Igihugu y’Amatora (NEC) basuye urwibutso rwa Jenoside rwa Kigali**

Kuri uyu wa gatanu tariki 20 Kamena 2025 abayobozi n’abakozi ba Komisiyo y’Igihugu y’Amatora (NEC) basuye urwibutso rwa Jenoside rwa Kigali ku Gisozi mu rwego rwo Kwibuka ku nshuro ya 31 Jenoside yakorewe abatutsi muri Mata 1994.

Basuye ibice bitandukanye bigize urwo rwibutso, banasobanurirwa amateka y’U Rwanda, arimo politike mbi y’ivangura yigishijwe abaturage mu bihe bitandukanye kuva mu gihe cy’ubukoloni, muri Repubulika ya mbere n’iya kabiri, iyo politiki ikaba ariyo yimakajwe kugeza kuri jenoside yakorewe abatutsi mu 1994.

Basobanuriwe kandi ibyaranze jenoside, n’ubugome yakoranywe mu bice bitandukanye, kimwe n’ingaruka zayo ku gihugu no ku muryango nyarwanda muri rusange.

Gusura urwibutso rwa jenoside ni kimwe mu bikorwa bifasha gukomeza kuzirikana uruhare rw’ubuyobozi mu mibereho y’Igihugu, kuko iyo bukoze neza bwubaka Igihugu, bwaba bubi bukagisenya nk’uko byagenze mu gihugu cyacu mu gihe cya jenoside yakorewe abatutsi.

Komisiyo y’Igihugu y’amatora nk’urwego rushinzwe gutegura no kuyobora amatora avamo abayobozi, gusura urwibutso rwa jenoside ubwabyo ni isomo rikomeye ryo kurushaho gutegura neza amatora no kongera inyigisho z’uburere mboneragihugu ku matora, kugirango abatora barusheho gusobanukirwa no kwihitiramo abayobozi beza babageza ku iterambere, batandukanye n’abagejeje igihugu kuri jenoside yakorewe abatutsi mu 1994.

Mu rwego rwo kunamira no guha icyubahiro izo nzirakarengane igikorwa cyo gusura urwibutso rwa jenoside rwa Kigali cyasojwe Abayobozi ba Komisiyo y’Igihugu y’Amatora bashyira indabo ku mva zishyinguyemo imibiri y’abarenga ibihumbi 250 bishwe hagati ya Mata na Nyakanga 1994

Urwibutso rwa genocide rwa Kigali ni rumwe mu nzibutso nini mu gihugu, nk’ahantu hibukirwa abazize jenoside yakorewe abatutsi no kwigira kuri ayo mateka kugira ngo ibyabaye bitazongera kubaho ukundi.